**Ministru kabineta noteikumu projekta „Grozījumi Ministru kabineta 2019.gada 8.janvāra noteikumos Nr.10 “Šķirnes mājas (istabas) dzīvnieku audzētāju organizācijas reģistrēšanas un atzīšanas kārtība, kā arī šķirnes mājas (istabas) dzīvnieku ciltsgrāmatas kārtošanas, ciltsrakstu izsniegšanas un audzēšanas programmas apstiprināšanas kārtība”” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Zemkopības ministrija ir sagatavojusi Ministru kabineta noteikumu projektu „Grozījumi Ministru kabineta 2019.gada 8.janvāra noteikumos Nr.10 “Šķirnes mājas (istabas) dzīvnieku audzētāju organizācijas reģistrēšanas un atzīšanas kārtība, kā arī šķirnes mājas (istabas) dzīvnieku ciltsgrāmatas kārtošanas, ciltsrakstu izsniegšanas un audzēšanas programmas apstiprināšanas kārtība””(turpmāk – noteikumu projekts), lai papildinātu un precizētu prasības attiecībā uz šķirnes mājas (istabas) dzīvnieku audzētāju organizāciju (turpmāk – organizācija) izstrādātajiem ciltsdarba nolikumiem, ciltsgrāmatas kārtošanas un ciltsrakstu izsniegšanas kārtību, kā arī precizētu informāciju, kas Lauksaimniecības datu centram par organizācijām jāievieto tīmekļvietnē.  Noteikumu projektā ir ietverts skaidrojums terminiem „mājas (istabas) dzīvnieku audzētava” un „mājas (istabas) dzīvnieku audzētājs”, lai sabiedrībai nodrošinātu vienotu izpratni par to saturu un pielietojamību.  Noteikumu projekts stāsies spēkā nākamajā dienā pēc tā izsludināšanas oficiālajā izdevumā „Latvijas Vēstnesis”. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Dzīvnieku audzēšanas un ciltsdarba likuma 5. panta otrās daļas 2. un 3. punkts un 9. panta trešā daļa |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2019. gada 8. janvāra noteikumos Nr.10 “Šķirnes mājas (istabas) dzīvnieku audzētāju organizācijas reģistrēšanas un atzīšanas kārtība, kā arī šķirnes mājas (istabas) dzīvnieku ciltsgrāmatas kārtošanas, ciltsrakstu izsniegšanas un audzēšanas programmas apstiprināšanas kārtība””(turpmāk – noteikumi Nr.10) noteikta organizāciju reģistrēšanas, atzīšanas un atzīšanas atsaukšanas kārtība, kā arī dzīvnieku ciltsrakstu izsniegšanas, ciltsgrāmatas kārtošanas, audzēšanas programmas apstiprināšanas, apstiprinājuma apturēšanas un atsaukšanas kārtība. Noteikumu Nr.10 spēkā esošajā redakcijā nav dots skaidrojums šo noteikumu izpratnē lietotajiem terminiem „mājas (istabas) dzīvnieku audzētava” (turpmāk – audzētava) un „mājas (istabas) dzīvnieku audzētājs” (turpmāk – audzētājs), tāpēc sabiedrībai nav vienotas izpratnes par šo terminu lietošanu saistībā ar šķirnes mājas (istabas) dzīvnieku (turpmāk – dzīvnieks) audzēšanu. Lai nodrošinātu viena veida pieeju iepriekšminēto terminu lietošanai, noteikumu projekta 1. punktā paredzēts papildināt noteikumus Nr.10 ar 1.1 un 1.2 punktu, ietverot šo terminu skaidrojumu.  Noteikumi Nr.10 nosaka minimālo informāciju, kas organizācijai par dzīvnieku audzēšanu jānorāda ciltsdarba nolikumā (turpmāk – nolikums). Līdzšinējā prakse liecina, ka ir izveidojusies situācija, kad nolikumos iekļautā informācija bieži vien ir nepietiekama un virspusēja, lai sabiedrība varētu pārliecināties par konkrētās organizācijas ciltsdarbu ar attiecīgajām sugām un šķirnēm, kā arī lai kontrolējošās institūcijas spētu pilnvērtīgi uzraudzīt šo organizāciju darbību. Tā kā līdz šim prasības attiecībā uz ciltsdarba nolikumu, ciltsgrāmatas kārtošanu un ciltsrakstu izsniegšanu reģistrētās organizācijas interpretēja pēc saviem ieskatiem, tas nenodrošināja vienotu kārtību dzīvnieku audzēšanā, pavairošanā un dokumentu izsniegšanā un to reģistrācijā, tāpēc spēkā esošie noteikumi Nr. 10 ir jāprecizē. Noteikumu Nr.10 spēkā esošā redakcija nenosaka konkrēti, ka organizācijai nolikumā ir jāiekļauj kārtība, kā tā kārto dzīvnieku ciltsgrāmatu un reģistru, izsniedz ciltsrakstu un reģistra apliecību, kā tiek saņemtas pārošanas atļaujas, kad tiek atļauta šķirnes dzīvnieku pārošana, kā notiek iegūto dzīvnieku metienu kontrole, un nav arī noteikts, ka visas veidlapas, ko izsniedz organizācija, ir jāpievieno nolikumam pielikumu veidā, tāpēc nav skaidrs, kurus tieši dokumentus konkrētā organizācija izsniedz.  Pārtikas un veterinārais dienests (turpmāk – PVD) saskaņā ar Dzīvnieku audzēšanas un ciltsdarba likuma 6. pantu ir kompetentā iestāde, kas uzrauga un kontrolē organizāciju darbību dzīvnieku audzēšanas un ciltsdarba jomā un par konstatētajiem pārkāpumiem informē Lauksaimniecības datu centru (turpmāk – datu centrs). PVD organizāciju kontrolēs vairākkārt ir konstatējis, ka pārbaude ir apgrūtināta, jo organizāciju izstrādātie nolikumi ir virspusēji un nepilnīgi, vai arī organizācijas neorientējās pašu izstrādātajos dokumentos, kas bieži vien ir iegūti interneta vidē un neatspoguļo organizācijas darbību. Organizāciju pārstāvji kontroles laikā bieži vien nespēj uzrādīt pārbaudei nepieciešamos dokumentus, tāpēc veidojas situācija, kad nav izkontrolējama dzīvnieku izsekojamība un to izcelsmes dati. PVD ir norādījis, ka pašlaik noteikumos Nr.10 noteiktās prasības attiecībā uz nolikumu ir nekonkrētas un bieži vien apgrūtina kontroli organizācijās. Noteikumu projektā jāprecizē un jāpapildina prasības attiecībā uz nolikumos iekļaujamo informāciju, tā radot organizācijām viena veida izpratni un redzējumu par mērķi, kas sasniedzams saistībā ar dzīvnieku audzēšanu un pavairošanu, bet kontrolējošām institūcijām uzlabojot kontroles veikšanas iespējas.  Lai turpmāk uzlabotu kārtību dzīvnieku ciltsdarba un organizāciju kontroles jomā, noteikumu projekta 2. punkts paredz papildināt un precizēt noteikumu Nr.10 6. punktā iekļautās prasības. Noteikumu projekts paredz, ka turpmāk nolikumā papildus prasībai par ciltsdarbā izmantojamiem dzīvniekiem būs jānorāda šķirnes dzīvnieku atlases kritēriji un eksterjera kvalitātes vērtējuma nosacījumi un attiecībā uz šo nosacījumu organizācijai nolikuma pielikumā būs jāiekļauj to dzīvnieku šķirņu saraksts, ar kurām īsteno ciltsdarba nolikumā noteiktās prasības, norādot tīmekļvietni, kur pieejams attiecīgās šķirnes standarta apraksts, jo organizācijas strādā ar ārzemēs izveidotām dzīvnieku šķirnēm un ievēro starptautisko organizāciju noteiktos attiecīgo šķirņu standartus.  Savukārt, lai uzlabotu dzīvnieku izcelsmes izsekojamību, nolikumā būs jānorāda ciltsgrāmatas pamatdaļas un reģistra kārtošanas kārtība, kā arī ciltsrakstu un reģistra apliecības izsniegšanas kārtība. Noteikumu projekts paredz, ka organizācija nolikumā iekļauj kārtību par dzīvnieku pārošanas atļaujas saņemšanu, reģistrēšanu, metienu kontroli un reģistrāciju.  Tā kā organizācija ciltsdarba jomā sadarbojas ar fiziskām un juridiskām personām – audzētājiem (dzīvnieku īpašniekiem, turētājiem) un audzētavām, ir nepieciešams nodrošināt vienlīdzīgu attieksmi, tāpēc organizācija nolikumā paredzēs tiesības, pienākumus un atbildību. Noteikumu projekts paredz, ka turpmāk organizācijai nolikumā būs jānosaka dzīvnieku audzētavas statusa piešķiršanas kārtība, paredzot kritērijus un prasības audzētājam, kas pretendē uz audzētavas statusa reģistrēšanu, un nosacījumus, kuros gadījumos audzētavas statuss tiek anulēts un darbība organizācijā izbeigta, kā arī statusa atjaunošanas nosacījumus. Lai turpmāk nodrošinātu gan sabiedrības, gan kontrolējošo iestāžu pārliecību par organizāciju izsniegtajām veidlapām un ciltsrakstiem, organizācijām pie ciltsdarba nolikuma būs jāpievieno attiecīgo veidlapu paraugi.  Noteikumi Nr.10 paredz, ka datu centrs reģistrēto organizāciju sarakstu ievieto savā tīmekļvietnē, taču nav noteikts, ka sarakstā jānorāda arī organizāciju sastāvā esošās audzētavas. Tādējādi ir izveidojusies situācija, ka datu centra tīmekļvietnē nevar pārliecināties par to, vai audzētava, kura piedāvā dzīvniekus, ir reģistrētas organizācijas sastāvā. Arī PVD kontroļu veikšanai nevar iegūt šo informāciju no datu centra tīmekļvietnes, bet to papildus pieprasa datu centram. Lai uzlabotu iepriekšminētās informācijas apriti, noteikumu projekta 4. punktā iekļauts noteikumu Nr.10 precizētais 9. punkts, paredzot, ka turpmāk datu centrs reģistrēto organizāciju sarakstā, kas tiek publicēts tīmekļvietnē, iekļaus kontaktinformāciju gan par organizāciju, gan par visām tās sastāvā esošām audzētavām. Atbilstoši noteikumu projekta 3. un 5. punktā tiek precizēts arī noteikumu Nr.10 7. un 12. punkts, kuros ir noteikts, kādu informāciju datu centrā iesniedz organizācija. Turklāt, ņemot vērā valsts iestāžu juridisko dienestu vadītāju 2019.gada 14.novembra sanāksmē nolemto (protokols Nr.3 2.§). no noteikumiem Nr.10 tiek svītrots 1. un 2.pielikums, tādēļ noteikumu Nr.10 7.punktā un 3.1.apakšpunktā tiek noteikts iesnieguma veidlapā iekļaujamais saturs, bet iesnieguma veidlapas ilustratīvs paraugs ir pieejams datu centra tīmekļvietnē. Tāpat kā spēkā esošajos noteikumi Nr.10, arī noteikumu projekts paredz, ka organizācija iesniegumu varēs iesniegt papīra formā, ierodoties klātienē Republikas laukumā 2, Rīgā, Zemkopības ministrijas Klientu apkalpošanas centrā vai iepriekš piesakoties pie datu centra speciālistiem pa tālruni, vai nosūtot to pa pastu uz pasta adresi Lauksaimniecības datu centrs, Republikas laukums 2, Rīga, LV-1010, vai elektroniska dokumenta veidā, ja tas sagatavots atbilstoši normatīvajiem aktiem par elektronisko dokumentu noformēšanu, uz datu centra e-pasta adresi [ldc@ldc.gov.lv](mailto:ldc@ldc.gov.lv) vai izmantojot oficiālās e-adreses iespējas. Turklāt no 2020.gada 29.jūlija organizācija var izmantot valsts pārvaldes pakalpojumu “Šķirnes mājas (istabas) dzīvnieku audzētāju organizācijas reģistrēšanai” un “Vietējās šķirnes mājas (istabas) dzīvnieku audzētāju organizācijas atzīšanai un audzēšanas programmas apstiprināšanai”, kas dod iespēju iesniegt iesniegumu valsts pārvaldes pakalpojumu portāla tīmekļvietnē latvija.lv, izmantojot e-pakalpojumu “Iesniegums iestādei”, kā arī e-pakalpojumus, kas pieejami iestādes tīmekļvietnē, – “Šķirnes mājas (istabas) dzīvnieku audzētāju organizācijas reģistrēšana” (saite:<https://www.latvija.lv/lv/PPK/dzives-situacija/apakssituacija/p11827/ProcesaApraksts>) un “Vietējās šķirnes mājas (istabas) dzīvnieku audzētāju organizācijas atzīšana un audzēšanas programmas apstiprināšana”  (saite: <https://www.latvija.lv/lv/PPK/dzives-situacija/apakssituacija/p11826/ProcesaApraksts>).  Ņemot vērā noteikumu projekta precizējumus un papildinājumus, tiek atbilstoši papildināts un precizēts noteikumu Nr.10 14. punkts, nosakot situācijas, kad datu centrs pieņem lēmumu par organizācijas izslēgšanu no reģistra un par atkārtotu organizācijas reģistrāciju, ja novērsti pārkāpumi.  Pašlaik noteikumos Nr.10 ir noteikts, kas ir tīršķirnes dzīvnieks, bet nav iekļauta prasība, ka tīršķirnes dzīvnieka vecākiem jābūt ierakstītiem ciltsgrāmatas pamatdaļā, bet tas ir ļoti būtiski, lai nodrošinātu dzīvnieka izcelsmes izsekojamību, tāpēc noteikumu projekta 8. punktā tiek papildināts noteikumu Nr.10 18. punkts. Atbilstoši noteikumu projekta papildinājumiem noteikumu Nr.10 6. un 18. punktā tiek precizēts un papildināts 19. un 20. punkts attiecībā uz prasībām dzīvnieka ierakstīšanai ciltsgrāmatas pamatdaļā un ciltsreģistrā.  Tā kā noteikumos Nr.10 pašlaik noteikts, ka organizācijai arhīvā jāuzglabā tikai ciltsgrāmata, bet attiecībā uz citiem ar ciltsdarba veikšanu saistītiem dokumentiem nav norādījumu, tas rada domstarpības starp organizācijām un PVD kontroļu laikā, jo organizācijas bieži vien nevar uzrādīt šķirnes dzīvnieka pārošanas un metienu kontroles reģistrācijas dokumentus. Tā kā dzīvnieka pārošanas reģistrs un ciltsgrāmata ir dokumenti, kas nodrošina dzīvnieka izcelsmes izsekojamību, tad to uzglabāšana organizācijas arhīvā ir nepieciešama pastāvīgi. Šķirnes dzīvnieku pārojumu reģistrācija ir ļoti būtiska šķirnes dzīvnieku audzēšanā un pavairošanā, jo tas ir dokuments, kurā tiek reģisrēti konkrēti pārošanā izmantotie dzīvnieki, kas atbilst attiecīgās šķirnes standartam un pāriem atlasīti saskaņā ar ciltsdarba nolikuma prasībām. Kontrolētas šķirnes dzīvnieku pārošanas rezultātā tiek iegūti kvalitatīvi šķirnes standartam atbilstoši pēcteči. Dzīvnieka izcelsmes izsekojamības dokumentu uzglabāšana ir būtiska organizācijām, jo praksē var veidoties nestandarta vai strīda situācijas par iegādātā dzīvnieka kvalitāti vai izcelsmi, tādēļ organizācijai ir nepieciešami dokumenti, ar kuriem tā var pierādīt attiecīgā dzīvnieka izcelsmi vairākās paaudzēs, tāpēc šie dokumenti ir uzglabājami ilgstošu laiku. Arī pašlaik organizācijas, kas atbildīgi izturas pret veicamo darbu saistībā ar dzīvnieku ciltsdarbu, ciltsgrāmatu un pārošanas reģistrēšanas dokumentus uzglabā pastāvīgi.  Savukārt metiena kontroles reģistrācijas dokumentā attiecīgās organizācijas eksperts apliecina, ka dzīvnieka mazulis apskates brīdī atbilst šķirnes standartam un tam nav konstatētas ģenētiska rakstura slimības. Pēc nozares ekspertu pieredzes, ģenētiska rakstura slimības dzīvniekam var parādīties laikā līdz pieciem gadiem, tāpēc organizācijai metiena kontroles dokumentu būtiski ir saglabāt piecus gadus, lai pēc nepieciešamības varētu pārliecināties par tur veiktajiem ierakstiem, kas attiecas uz konkrētā dzīvnieka veselību. Ievērojot minēto, ar noteikumu projekta 9. punktu papildināts un precizēts noteikumu Nr.10 22. punkts attiecībā uz dokumentiem, kas organizācijai jāuzglabā arhīvā. Tādējādi neveidosies situācija, kad organizācija PVD kontroles laikā un citos gadījumos, kas saistīti ar dzīvnieku izcelsmes pārbaudi, nevar uzrādīt dokumentāciju, kas attiecināma uz šķirnes dzīvnieku pārošanu un metienu kontroles reģistrāciju.  Noteikumu projekta 10. punkts precizē un papildina noteikumu Nr.10 23. punktu, paredzot, ka turpmāk, ja organizācija no dzīvnieku īpašniekiem saņems iesniegumu par dzīvnieka īpašnieka maiņu, tā pēc iesnieguma saņemšanas datu centra datubāzē varēs pārliecināties par informācijas patiesumu un tikai tad izdarīt izmaiņas ciltsgrāmatā. Datu centrs organizācijai piešķirs autorizētu pieeju tikai konkrētas darbības veikšanai – datu apskatei par dzīvnieka īpašnieka maiņu. Autorizēta pieeja datubāzei tiks nodrošināta atbilstoši normatīvajiem aktiem par fizisko personu datu apstrādi.  Noteikumu projekta 11., 12., 13. un 14. punktā ietverti precizējumi attiecībā uz ciltsrakstos iekļaujamo informāciju noteikumu Nr.10 26. punktā un papildināts 27. punkts, nosakot reģistra apliecībā iekļaujamo informāciju. Tā kā praksē visiem šķirnes dzīvniekiem ciltsrakstos papildus vārdam tiek norādīts audzētavas nosaukums, kurā tas dzimis, tad atbilstoši ir jāpapildina 26.3.1. apakšpunkts. Savukārt attiecībā uz reģistra apliecībā iekļaujamo informāciju tiek precizēts 27.2. un 27.3.1. apakšpunkts, paredzot, ka turpmāk dzīvniekam, kas neatbilst tīršķirnes dzīvnieka prasībām, reģistra apliecībā tiks norādīta suga un izņēmuma gadījumos, ja attiecīgais dzīvnieks būs dzimis audzētavā, – audzētāja vārds un audzētavas nosaukums.  Noteikumu projekta 16. punkts paredz papildināt noteikumus Nr.10 ar 39.¹ punktu. Pašlaik noteikumos Nr.10 nav noteikta PVD rīcība pārkāpuma konstatēšanas brīdī attiecībā uz organizācijām, kas īsteno vietējās šķirnes mājas (istabas) dzīvnieku audzēšanas programmu, tāpēc ar noteikumu projektu tiek noteikts regulējums, kas paredz PVD rīcību, ja kontroles laikā šādām organizācijām, kas īsteno audzēšanas programmu, tiek konstatēti pārkāpumi.  Spēkā esošie noteikumi Nr.10 neparedz kārtību, kā atzīta vietējās šķirnes mājas (istabas) dzīvnieku audzētāju organizācija, ja datu centrs ir pieņēmis lēmumu par tās atzīšanas atsaukšanu, var atkārtoti pieteikties datu centrā atkārtotai atzīšanai, tāpēc noteikumu projekta 17. punktā paredzēts noteikumus Nr.10 papildināt ar 42.1 punktu, lai vietējās šķirnes mājas (istabas) dzīvnieku audzētāju organizācijas var atkārtoti pieteikties uz atzīšanu, tāpat kā reģistrētās organizācijas.  Ar noteikumu projekta 18. punktu noteikumi Nr. 10 tiek papildināti ar 47. punktu, lai noteiktu, ka organizācijām, kas reģistrētas datu centrā saskaņā ar noteikumu Nr.10 prasībām, jāpapildina ciltsdarba nolikums atbilstoši šo noteikumu 6. punkta prasībām un datu centrā jāiesniedz līdz 2021. gada 1. februārim kopā ar šo noteikumu 12. punktā noteikto informāciju. |
| 3. | Projekta izstrādē iesaistītās institūcijas un publiskas personas kapitālsabiedrības | Zemkopības ministrija, Pārtikas un veterinārais dienests, Lauksaimniecības datu centrs |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Lauksaimniecības datu centrs.  Pārtikas un veterinārais dienests.  Mājas (istabas) dzīvnieku audzētāju organizācijas – pašlaik datu centrā ir reģistrētas 19 mājas (istabas) dzīvnieku audzētāju organizācijas (13 suņu, 6 kaķu un 1 mājas sesku). |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekta tiesiskais regulējums mājas (istabas) dzīvnieku audzētāju organizācijām nemainās, jo kārtība, kādā organizācijas tiek reģistrētas un atzītas, paliek tāda pati kā līdz šim. Noteikumu projekts organizācijām neuzliek par pienākumu atkārtoti reģistrēties datu centrā, bet paredz papildināt esošos ciltsdarba nolikumus ar trūkstošo informāciju. Jau pašlaik organizācijas vienu reizi gadā iesniedz datu centrā informāciju par izmaiņām ciltsdarba nolikumā, ja tādas ir, kā arī aktualizētu audzētavu sarakstu, jo audzētavu skaits un adrese ik gadu var mainīties. Noteikumu projekts paredz, ka organizācijām jāpapildina ciltsdarba nolikumi ar informāciju, kas nepieciešama, lai organizācijām veidotos vienota izpratne, un redzējums par mērķi, kas sasniedzams saistībā ar dzīvnieku audzēšanu un pavairošanu, bet kontrolējošām institūcijām jāuzlabo kontroles veikšanas iespējas. |
| 3. | Administratīvo izmaksu monetārs novērtējums | Noteikumu projekts paredz, ka organizācija reģistrācijai datu centrā iesniedz iesniegumu un dokumentu paketi. Organizācijas reģistrācija ir vienreizējs pasākums, un, pēc datu centra datiem, 2020. gadā tika reģistrēta viena organizācija.  Pēc www.csb.gov.lv datiem, vidējā alga privātajā sektorā 2020.gadā ir 1100,00 *euro* mēnesī. Pieņemot, ka viena reģistrēšanās iesnieguma sagatavošana un iesniegšana datu centrā varētu aizņemt vienu nedēļu un astoņas stundas dienā, privātā sektora administratīvās izmaksas ir šādas:  6,87 *euro* x 40h x 1 = 274,80 *euro*.  Saskaņā ar noteikumu Nr.10 12. un 39.punktu organizācija katru gadu iesniedz datu centrā aktualizētu informāciju par organizāciju, ja tāda ir. Pēc www.csb.gov.lv datiem, vidējā alga privātajā sektorā 2020.gadā ir 1100,00 *euro* mēnesī. Pieņemot, ka vienai organizācijai aktualizētas informācijas sagatavošana un iesniegšana datu centrā varētu aizņemt divas dienas gadā un astoņas stundas dienā, tad privātā sektora administratīvās izmaksas ir šādas:  6,87 *euro* x 16h x 1 = 109,92 *euro*.  Attiecībā uz informācijas sagatavošanu un iesniegšanu datu centrā ir veikts administratīvo izmaksu monetārais novērtējums, kas parāda, ka sabiedrības mērķgrupai tas gada laikā nepārsniedz 2000 *euro*. Tādējādi normatīvais regulējums neuzliek papildu administratīvo slogu. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība.  Saskaņā ar Ministru kabineta 2009. gada 25. augusta noteikumu Nr. 970 “Sabiedrības līdzdalības kārtība attīstības plānošanas procesā” (turpmāk – MK noteikumi Nr. 970) 7.4.1apakšpunktu sabiedrības pārstāvji ir aicināti līdzdarboties, rakstiski sniedzot viedokli par noteikumu projektu tā izstrādes stadijā.  Sabiedrības pārstāvji ir informēti par iespēju līdzdarboties, publicējot paziņojumu par līdzdalības procesu Zemkopības ministrijas tīmekļvietnē un Valsts kancelejas tīmekļvietnē.  Atbilstoši MK noteikumu Nr. 970 14. punktam elektroniski sagatavots paziņojums par līdzdalības procesu iesniegts Valsts kancelejā publicēšanai tās tīmekļvietnē. |
| 2. | Sabiedrības līdzdalība projekta izstrādē | No 2020. gada 21.maija līdz 4.jūnijam noteikumu projekts bija ievietots Zemkopības ministrijas tīmekļvietnes [www.zm.gov.lv](http://www.zm.gov.lv) sadaļā „Sabiedrības līdzdalība” un Ministru kabineta tīmekļvietnes sadaļā „Valsts kanceleja” –“Sabiedrības līdzdalība”  <https://www.mk.gov.lv/content/ministru-kabineta-diskusiju-dokumenti>, kur sabiedrības pārstāvji varēja sniegt viedokļus par projektu. Sabiedrības pārstāvji arī var sniegt viedokļus par projektu pēc tā izsludināšanas Valsts sekretāru sanāksmē. |
| 3. | Sabiedrības līdzdalības rezultāti | Par tīmekļvietnē [www.zm.gov.lv](http://www.zm.gov.lv) un Ministru kabineta tīmekļvietnes sadaļā “Valsts kanceleja” – “Sabiedrības līdzdalība” ievietoto noteikumu projektu tika saņemti šādi priekšlikumi no Latvijas Kinoloģiskās federācijas:   1. noteikt definīciju terminam “audzētājs”; 2. precizējumi par norādāmo informāciju ciltsdarba nolikuma pielikumos (noteikumu projekta 2.punkts); 3. precizējumi kontaktinformācijai, kas iekļaujama noteikumu projekta 3. un 4.punktā, attiecībā uz audzētavām; 4. precizējumi nosacījumiem dzīvnieka ierakstīšanai ciltsgrāmatā un ciltsreģistrā (noteikumu projekta 8.punkts); 5. precizējumi par reģistra apliecībā iekļaujamo informāciju.   Latvijas Kinoloģiskās federācijas priekšlikumi tika ņemti vērā un iekļauti noteikumu projektā. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Zemkopības ministrija, Lauksaimniecības datu centrs un Pārtikas un veterinārais dienests |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neietekmē pārvaldes funkcijas, un tā izpildei nav nepieciešama jaunu institūciju izveide, esošo likvidācija vai reorganizācija. |
| 3. | Cita informācija | Nav. |

Zemkopības ministrs  K. Gerhards

Justa 67027379

[Sandra.Justa@zm.gov.lv](mailto:Sandra.Justa@zm.gov.lv)